นายกรัฐมนตรี แสดงความอาลัย อสม.เสียชีวิตขณะปฏิบัติหน้าที่ พร้อมชื่นชมในความเสียสละและทุ่มเททำงานเพื่อประเทศชาติ
นายกรัฐมนตรี แสดงความอาลัย อสม.เสียชีวิตขณะปฏิบัติหน้าที่ พร้อมชื่นชมในความเสียสละและทุ่มเททำงานเพื่อประเทศชาติพลเอก ประยุทธ์ จันทร์โอชา นายกรัฐมนตรี โพสต์ข้อความผ่านเฟซบุ๊กส่วนตัว ว่า ขอแสดงความอาลัย ต่อการจากไปของคุณบุญส่ง มะนาวหวาน อสม.วัย 72 ปี ของอำเภอเดิมบางนางบวช จังหวัดสุพรรณบุรี ที่เสียชีวิตจากอุบัติเหตุขณะที่กำลังปฏิบัติหน้าที่ ขับรถจักรยานยนต์นำหน้ากากอนามัยและเจลล้างมือไปแจกจ่ายให้แก่ชาวบ้าน เมื่อวันที่ 22 เมษายนที่ผ่านมา โดยตนเองได้ทราบว่า คุณตาบุญส่ง ได้สมัครเข้ามาเป็น อสม.ของชุมชนมาตั้งแต่ปี 2529 รวม 34 ปีแล้ว ที่คุณบุญส่งได้ทำหน้าที่เป็นอาสาสมัครของชุมชน ทุ่มเทช่วยงานราชการอย่างแข็งขัน ทำหน้าที่ด้วยความรักและเสียสละ เป็นคนดีของชุมชนและประเทศชาติที่ควรยกย่องการเสียชีวิตในครั้งนี้ของคุณตาบุญส่ง ถือว่าเป็นการเสียชีวิตในหน้าที่ ในขณะที่ทำคุณประโยชน์ให้กับประเทศชาติ ทางภาครัฐจะมีการดูแลครอบครัวอย่างดีที่สุด คุณตาบุญส่ง เป็นหนึ่งใน อสม.นับล้านคนในประเทศของเรา ที่อาสาเสียสละแรงกายแรงใจเพื่อช่วยประเทศชาติ และเป็นอีกหนึ่งเหตุผลสำคัญที่ทำให้สถานการณ์โควิด-19 ของไทยนั้นเป็นไปในแนวโน้มที่ดี ทั้งนี้ขอแสดงความอาลัยต่อคุณตาบุญส่งอีกครั้ง และขอขอบคุณ อสม.ทุกท่านที่มีส่วนช่วยประเทศชาติฝ่าวิกฤตโควิด-19 ในครั้งนี้